CELEX: 32018D1920
Language: et
Date: 2018-12-04 00:00:00
Title: Nõukogu rakendusotsus (EL) 2018/1920, 4. detsember 2018, millega muudetakse rakendusotsust 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

7.12.2018   
               
               
                  ET
               
               
                  Euroopa Liidu Teataja
               
               
                  L 311/34
               
            
         NÕUKOGU RAKENDUSOTSUS (EL) 2018/1920,
         4. detsember 2018,
         millega muudetakse rakendusotsust 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Nõukogu 15. mai 2006. aasta otsusega 2006/388/EÜ (2) lubati Leedul kohaldada meedet, millega tehakse erand direktiivi 77/388/EMÜ (3) artiklist 21, et muuta kaupu või teenuseid saav maksukohustuslane vastutavaks käibemaksu tasumise eest.
                  
               
                     (2)
                  
                  
                     Erandina direktiivi 2006/112/EÜ artiklist 193 lubati Leedul nõukogu rakendusotsusega 2010/99/EL (4) kohaldada kuni 31. detsembrini 2012 erimeedet, et jätkuvalt määrata käibemaksu tasumise eest vastutavaks isikuks kaupu või teenuseid saav maksukohustuslane (edaspidi „erimeede“). Luba kohaldada erimeedet pikendati seejärel nõukogu rakendusotsusega 2012/704/EL (5) kuni 31. detsembrini 2015 ja nõukogu rakendusotsusega (EL) 2015/2395 (6) kuni 31. detsembrini 2018.
                  
               
                     (3)
                  
                  
                     Komisjonis 27. aprillil 2018 registreeritud kirjaga taotles Leedu luba jätkuvalt kohaldada erimeedet. Komisjonis 23. juulil 2018 registreeritud kirjaga esitas Leedu komisjonile aruande erimeetme kohaldamise kohta, nagu on nõutud rakendusotsuse 2010/99/EL artikli 2 kolmandas lõigus.
                  
               
                     (4)
                  
                  
                     Direktiivi 2006/112/EÜ artikli 395 lõike 2 teise lõigu kohaselt teavitas komisjon 16. augusti 2018. aasta kirjaga Leedu taotlusest teisi liikmesriike, välja arvatud Hispaaniat ja Küprost, keda teavitati 17. augusti 2018. aasta kirjaga. Komisjon teavitas 20. augusti 2018. aasta kirjaga Leedut, et tal on taotluse hindamiseks kogu vajalik teave.
                  
               
                     (5)
                  
                  
                     Kaupu ja teenuseid tarniv maksukohustuslane, kelle suhtes on algatatud maksejõuetusmenetlus või ümberstruktureerimine, ei ole sageli rahaliste raskuste tõttu võimeline kaupadelt või teenustelt sissenõutavat käibemaksu tasuma. Samuti esineb Leedu puiduturul probleeme, mis on tingitud turu ja ettevõtjate olemusest. Turul domineerivad väikesed kohalikud ettevõtjad (sageli edasimüüjad ja vahendajad), kelle kontrollimine on osutunud maksuhaldurile raskeks. Kõige levinumaks maksudest kõrvalehoidmise viisiks on ettevõtja kadumine maksu maksmata, kuid olles jätnud kliendile maksu mahaarvamiseks kehtiva arve. Leedu sõnul ei ole erimeetme kohaldamist õigustav olukord muutunud. Leedu maksuhalduri tehtud erimeetme kohaldamise uurimine ja analüüs on näidanud, et see on tõhus vahend käibemaksupettuse vältimisel maksukohustuslaste puhul, kelle suhtes on algatatud maksejõuetusmenetlus või ümberstruktureerimine, ning puidutehingute puhul.
                  
               
                     (6)
                  
                  
                     Seepärast tuleks Leedule anda luba kohaldada erimeedet täiendaval piiratud ajavahemikul kuni 31. detsembrini 2021.
                  
               
                     (7)
                  
                  
                     Üldiselt on erandid lubatud piiratud ajavahemikul, et oleks võimalik hinnata konkreetse erimeetme asjakohasust ja tõhusust. Erandid annavad liikmesriikidele aega võtta vastu muid tavapäraseid meetmeid, et lahendada probleem enne konkreetse erimeetme kehtivuse lõppemist, mis muudaks erandi pikendamise ülearuseks. Erand, millega lubatakse kasutada pöördmaksustamist, antakse ainult erandkorras spetsiifiliste pettuste puhuks ning see on viimane abinõu. Kuni erimeetme kehtivuse lõppemiseni peaks Leedu seega rakendama muid tavapäraseid meetmeid, et võidelda käibemaksupettuse edasise leviku vastu ja seda vältida kaupu tarnivate ja teenuseid osutavate maksukohustuslaste puhul, kelle suhtes on algatatud maksejõuetusmenetlus või ümberstruktureerimine, ja puidutarnete puhul, millest tulenevalt ei oleks nende tarnete puhul enam vaja teha erandeid direktiivi 2006/112/EÜ artiklist 193.
                  
               
                     (8)
                  
                  
                     Erimeetmel ei ole negatiivset mõju käibemaksust tulenevatele liidu omavahenditele.
                  
               
                     (9)
                  
                  
                     Rakendusotsust 2010/99/EL tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse 2010/99/EL artikli 2 teine lõik asendatakse järgmisega:
            
               „Seda kohaldatakse kuni 31. detsembrini 2021.“
            
         
         
            Artikkel 2
            Käesolev otsus jõustub selle teatavakstegemise päeval.
            Seda kohaldatakse alates 1. jaanuarist 2019.
         
         
            Artikkel 3
            Käesolev otsus on adresseeritud Leedu Vabariigile.
         
         
            Brüssel, 4. detsember 2018
            
               
                  Nõukogu nimel
               
               
                  eesistuja
               
               H. LÖGER
            
         
         
            (1)  ELT L 347, 11.12.2006, lk 1.
         
            (2)  Nõukogu 15. mai 2006. aasta otsus 2006/388/EÜ, millega lubatakse Leedu Vabariigil kohaldada meedet, mis kaldub kõrvale kumuleeruvaid käibemakse käsitlevate liikmesriikide õigusaktide ühtlustamist käsitleva kuuenda direktiivi 77/388/EMÜ artiklist 21 (ELT L 150, 3.6.2006, lk 13).
         
            (3)  Nõukogu 17. mai 1977. aasta kuues direktiiv 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas (EÜT L 145, 13.6.1977, lk 1).
         
            (4)  Nõukogu 16. veebruari 2010. aasta rakendusotsus 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 45, 20.2.2010, lk 10).
         
            (5)  Nõukogu 13. novembri 2012. aasta rakendusotsus 2012/704/EL, millega muudetakse rakendusotsust 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 319, 16.11.2012, lk 7).
         
            (6)  Nõukogu 10. detsembri 2015. aasta rakendusotsus (EL) 2015/2395, millega muudetakse rakendusotsust 2010/99/EL, millega lubatakse Leedu Vabariigil pikendada selle meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 332, 18.12.2015, lk 140).